Nicolae Ianăşi (83 de ani) este un fost deţinut politic condamnat în august 1959 de Tribunalul Militar Craiova la 20 de ani de muncă silnică pentru „crimă de uneltire contra orânduirii socialiste“. De fapt, spune Ianăşi, era vorba despre un dosar fabricat, cu acuzaţii inventate şi „probate“ prin mărturisirile obţinute în urma unor schingiuiri şi bătăi inimaginabile. Recent, bărbatul a publicat un volum-document, „În colţii fiarei“, în care sunt cuprinse mărturii cutremurătoare despre tratamentele la care a fost supus în închisorile comuniste prin care a trecut.

„Îmi pare rău că am scris această carte atât de târziu, dar poate că acum, multe din lucruri s-au mai estompat şi poate că are mai multă obiectivitate. Sigur că lucrurile puternice, care m-au marcat, nu s-au şters, dar nu mai e atât de incisivă. Poate că este una dintre puţinele cărţi despre închisoare care arată şi partea care a creat posibilitatea să ieşim în viaţă şi cu mintea oarecum întreagă, fiindcă altfel mizeriile au fost atât de crâncene încât nici noi, care am trecut pe acolo, nu ne putem imagina cum de-am scăpat întregi“